|  |  |  |
| --- | --- | --- |
| IR-REPUBBLIKA FRANĊIŻA | | |
|  |  |  |
| Ministeru tat-Tranżizzjoni Ekoloġika | | |
|  |  |  |
|  |  |  |

Digriet Nru 2022-... ta’...

dwar il-kumpens għal emissjonijiet tal-karbonju u dikjarazzjonijiet ta’ newtralità karbonika fir-reklamar

NOR: […]

*Udjenza fil-mira: Reklamaturi*

*Suġġett: applikazzjoni tal-Artikolu 12 tal-Liġi Nru 2021-1104 tat-22 ta’ Awwissu 2021 dwar il-ġlieda kontra t-tibdil fil-klima u t-tisħiħ tar-reżiljenza għall-effetti tiegħu.*

*Dħul fis-seħħ: it-test għandu jidħol fis-seħħ fil-jum wara l-pubblikazzjoni tiegħu, bl-eċċezzjoni tal-Artikoli 2 u 3 li jidħlu fis-seħħ fl-1 ta’ Jannar 2023.*

*Avviż: Dan id-Digriet jistabbilixxi l-proċeduri għall-implimentazzjoni tal-komunikazzjoni, mir-reklamaturi, tal-informazzjoni prevista fl-Artikolu 12 tal-Liġi Nru 2021-1104 imsemmija qabel. Japplika għar-reklami kollha mxandra wara li t-test jidħol fis-seħħ.*

*Referenzi: id-dispożizzjonijiet tad-Digriet huma adottati għall-applikazzjoni tal-Artikolu 12 tal-Liġi Nru 2021-1104 tat-22 ta’ Awwissu 2021 dwar il-ġlieda kontra t-tibdil fil-klima u t-tisħiħ tar-reżiljenza għall-effetti tiegħu. Din il-liġi u digriet jinsabu fuq is-sit web ta’ Légifrance (http://www.legifrance.gouv.fr).*

Il-Prim Ministru,

Skont ir-rapport tal-Ministru għat-Tranżizzjoni Ekoloġika,

Wara li kkunsidra d-Direttiva (UE) 2015/1535 tal-Parlament Ewropew u tal-Kunsill tad-9 ta’ Settembru 2015 li tistabbilixxi proċedura għall-għoti ta’ informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika (test kodifikat), u b’mod partikolari n-Notifika Nru...;

Wara li kkunsidra l-Kodiċi Ambjentali;

Wara li kkunsidra l-Liġi Nru 2021-1104 tat-22 ta’ Awwissu 2021 dwar il-ġlieda kontra t-tibdil fil-klima u t-tisħiħ tar-reżiljenza għall-effetti tiegħu, u b’mod partikolari l-Artikoli 12 u 147 tagħha;

Wara li kkunsidra d-Digriet Nru 97-1198 tad-19 ta’ Diċembru 1997 li jimplimenta l-ewwel paragrafu tal-Artikolu 2 tad-Digriet Nru 97-34 tal-15 ta’ Jannar 1997 dwar id-dekonċentrazzjoni tad-deċiżjonijiet amministrattivi individwali għall-Ministri responsabbli għat-tranżizzjoni ekoloġika u ta’ solidarjetà, il-koeżjoni territorjali u r-relazzjonijiet mal-awtoritajiet lokali u reġjonali;

Wara li kkunsidra d-Digriet Nru 2020-457 tal-21 ta’ April 2020 dwar il-baġits nazzjonali tal-karbonju u l-istrateġija nazzjonali għal livell baxx ta’ emissjonijiet tal-karbonju;

Wara li kkunsidra l-osservazzjonijiet li saru matul il-konsultazzjoni pubblika li saret bejn ... u ..., skont l-Artikolu L. 123-19-1 tal-Kodiċi Ambjentali;

Wara li sema’ lill-Kunsill tal-Istat,

Jordna:

Artikolu 1

Fil-Kapitolu IX tat-Titolu II tal-Ktieb II tal-Kodiċi Ambjentali, tiddaħħal it-Taqsima 7 kif ġej:

“Taqsima 7: Tnaqqis tal-emissjonijiet minn proġetti ta’ kumpens għal emissjonjiet ta’ gassijiet serra

Artikolu R. 229-103.- Il-prinċipji stabbiliti fl-Artikolu L. 229-55 iridu jikkonformaw mal-proċeduri ta’ implimentazzjoni li ġejjin:

Karattru li jista’ jitkejjel: l-emissjonijiet ta’ gassijiet serra evitati jew issekwestrati permezz tal-proġetti jiġu kkwantifikati abbażi ta’ metodoloġija trasparenti u disponibbli għall-pubbliku. Il-metodu ta’ kwantifikazzjoni huwa bbażat fuq l-aħħar għarfien xjentifiku u tekniku. Id-data tal-kejl tiġi ddokumentata b’mod ċar u tista’ tiġi vverifikata. Il-metodoloġija li għaliha jirreferi l-proġett ta’ kumpens tiddefinixxi xenarju bażi li minnu jiġi kkalkulat it-tnaqqis tal-emissjonijiet iġġenerat mill-proġett. Ix-xenarju bażi jrid ikun għall-proġett kollu u jrid jirrifletti xejra riċenti fl-emissjonijiet tal-gassijiet serra u l-applikazzjoni tal-aħjar prattiki eżistenti.

Karattru verifikabbli: l-emissjonijiet ta’ gassijiet serra evitati jew issekwestrati għandhom jiġu vverifikati minn awditur li jkun indipendenti mill-isponser tal-proġett. Abbażi ta’ verifiki dokumentarji jew kontrolli in situ, l-awditur jivvalida t-tnaqqis tal-emissjonijiet ta’ gassijiet serra li jista’ jinkiseb permezz tal-azzjonijiet implimentati matul il-ħajja tal-proġett.

Karattru permanenti: l-emissjonijiet ta’ gassijiet b’effett ta’ serra evitati jew issekwestrati permezz tal-proġetti ta’ kumpens jiġu evitati b’mod permanenti. Fejn xieraq, ir-riskju ta’ nuqqas ta’ permanenza għandu jitqies mill-metodu ta’ kwantifikazzjoni.

Karattru addizzjonali: il-proġetti ta’ kumpens ma setgħux jiġu implimentati mingħajr finanzjament dedikat, b’kont meħud tal-inċentivi ekonomiċi eżistenti, il-prattiki tajba u l-obbligi applikabbli.

Artikolu R. 229-104.- Il-proġetti ta’ kumpens għandhom jirrispettaw il-prinċipju tat-trasparenza. Il-metodoloġija li jirreferi għaliha l-proġett ta’ kumpens u l-elementi deskrittivi tal-proġett, b’mod partikolari f’termini tal-identifikazzjoni, il-post u l-kontabilità tat-tnaqqis tal-emissjonijiet ta’ gassijiet serra, għandhom ikunu disponibbli għall-pubbliku u faċilment aċċessibbli.”

Artikolu 2

Il-Kapitolu IX tat-Titolu II tal-Ktieb II tal-Kodiċi Ambjentali huwa ssupplimentat bit-Taqsima 9 kif ġej:

*“Taqsima 9*

*“Dikjarazzjonijiet ambjentali”*

Artikolu D. 229-105.- Reklamatur li f’reklam jiddikjara li prodott jew servizz huwa newtrali f’termini ta’ emissjonijiet tal-karbonju jew li juża kwalunkwe kliem ta’ tifsira jew ambitu ekwivalenti għandu jikkonforma mad-dispożizzjonijiet ta’ din it-taqsima.

Din it-taqsima għandha tapplika għal korrispondenza ta’ reklamar immirata lejn individwi, materjal stampat ta’ reklamar iddistribwit lill-pubbliku, posters ta’ reklamar, reklami f’pubblikazzjonijiet tal-istampa, reklami mxandra fis-swali taċ-ċinema, reklami maħruġa minn servizzi televiżivi jew tax-xandir u permezz ta’ servizzi ta’ komunikazzjoni lill-pubbliku online, kif ukoll għal dikjarazzjonijiet imwaħħla mal-imballaġġ tal-oġġetti.

Artikolu D. 229-106.- Reklamatur imsemmi fl-Artikolu D. 229-105 għandu jipproduċi karta tal-bilanċ tal-emissjonijiet tal-gassijiet serra għall-prodott jew servizz ikkonċernat li tkopri ċ-ċiklu tal-ħajja kollu tiegħu. Din il-karta tal-bilanċ għandha tiġi aġġornata kull sena.

Din il-karta tal-bilanċ għandha tinħadem f’konformità mar-rekwiżiti tal-istandard NF EN ISO 14067, jew skont kwalunkwe standard ieħor li jkun konsistenti mar-rekwiżiti ta’ dak l-istandard. Ordni tal-Ministru responsabbli għall-ambjent tista’ tissupplimenta dawn ir-rekwiżiti sabiex il-metodoloġija tal-karta tal-bilanċ tal-emissjonijiet tinġieb f’konformità ma’ dik tas-sinjalar ambjentali previst fl-Artikolu L. 541-9-11 ta’ dan il-Kodiċi.

Artikolu D. 229-107. – Ir-reklamatur imsemmi fl-Artikolu D. 229-105 għandu jippubblika fuq is-sit ta’ komunikazzjoni pubblika online tiegħu jew, fin-nuqqas ta’ dan, fuq l-applikazzjoni tal-mowbajl tiegħu, rapport ta’ sommarju li jiddeskrivi l-impronta tal-karbonju tal-prodott jew tas-servizz reklamat u l-mezzi li bihom dawn l-emissjonijiet ta’ gassijiet serra primarjament jiġu evitati, imbagħad imnaqqsa, u fl-aħħar nett ikkumpensati. Dan ir-rapport għandu jkun fih tliet annessi bid-dettalji tal-kontenut tiegħu ppreżentati fl-ordni li ġejja:

(1) anness li jistabbilixxi r-riżultati tal-karta tal-bilanċ prevista fl-Artikolu D. 229-106 u sommarju tal-metodoloġija użata għat-tfassil ta’ dik il-karta tal-bilanċ. Dak is-sommarju għandu jispeċifika b’mod partikolari l-ambitu użat għad-definizzjoni tal-prodott jew servizz ikkonċernat, l-unitajiet funzjonali jew iddikjarati użati, il-limiti tas-sistema inkwistjoni, il-metodu tal-ipproċessar tal-istadju ta’ tmiem il-ħajja, id-data dwar l-emissjonijiet meqjusa għall-elettriku jew il-gass ikkunsmat min-networks. Għandu jispeċifika l-pajjiż(i) jew iż-żona/i ġeografika/ċi fejn iseħħu l-emissjonijiet u l-emissjonijiet mit-trasport internazzjonali, sa fejn din id-data tkun disponibbli;

(2) anness li jistabbilixxi t-trajettorja fil-mira għat-tnaqqis tal-emissjonijiet ta’ gassijiet serra assoċjati mal-prodott jew mas-servizz irreklamat, b’miri annwali kwantifikati tal-progress, li jkopru mill-inqas l-għaxar snin wara l-pubblikazzjoni tar-rapport;

(3) anness li jiddeskrivi fid-dettall il-proċeduri għall-kumpens ta’ emissjonijiet residwi, li jispeċifika b’mod partikolari n-natura u d-deskrizzjoni tal-proġetti ta’ kumpens. Dan l-Anness jista’ wkoll jippreżenta b’mod volontarju informazzjoni dwar l-ispiża tagħhom (it-total, u għal kull tunnellata ta’ CO2). Dan l-Anness juri li l-volum ta’ emissjonijiet evitati jew imnaqqsa permezz ta’ dan il-kumpens jikkorrispondi għall-emissjonijiet residwi tal-prodotti jew servizzi kollha mibjugħa u affettwati mir-reklamar. Dan l-anness jispeċifika wkoll il-mezzi implimentati mir-reklamatur sabiex jiżgura li ma jgħoddx il-kumpens magħmul possibbli minn dawn il-proġetti darbtejn. B’mod partikolari, jistabbilixxi l-metodi għat-tneħħija tat-tnaqqis tal-emissjonijiet mis-suq meta jintużaw il-krediti ta’ kumpens. Fl-aħħar nett, dan l-anness jiddeskrivi fid-dettall l-isforzi li saru biex tiġi żgurata l-aħjar koerenza possibbli bejn iż-żoni ġeografiċi fejn jitwettqu l-proġetti u fejn iseħħu l-emissjonijiet.

Din il-pubblikazzjoni għandha tiġi aġġornata kull sena matul il-perjodu kollu tal-kummerċjalizzazzjoni tal-prodott jew tas-servizz. B’mod partikolari, l-aġġornament jagħmilha possibbli li tiġi mmonitorjata l-evoluzzjoni tal-emissjonijiet assoċjati mal-prodott jew mas-servizz meta mqabbla mal-perkors ta’ tnaqqis imsemmi hawn fuq. Ir-reklamatur ikollu jirtira d-dikjarazzjoni msemmija fl-Artikolu D. 229-105 jekk ikun jidher li l-emissjonijiet unitarji assoċjati mal-prodott jew mas-servizz qabel il-kumpens ikunu żdiedu għal sentejn wara xulxin.

Il-link web jew il-kodiċi ta’ rispons rapidu biex tiġi aċċessata din il-pubblikazzjoni huma indikati fuq ir-reklam jew l-imballaġġ bid-dikjarazzjoni ta’ newtralità karbonika.

Artikolu D. 229-108. - Il-proġetti ta’ kumpens użati mir-reklamatur imsemmi fl-Artikolu D. 229-105 għandhom jikkonformaw mal-kundizzjonijiet tal-Artikoli R. 229-103 u R. 229-104.

Il-proġetti ta’ kumpens m’għandhomx ikunu ta’ detriment għall-preservazzjoni u r-restorazzjoni tal-ekosistemi naturali u l-funzjonalitajiet tagħhom.

L-emissjonijiet assoċjati mal-prodotti jew mas-servizzi kkunsmati fi Franza jridu jiġu kkumpensati prinċipalment fit-territorju Franċiż.

It-tnaqqis tal-emissjonijiet rikonoxxut skont id-Digriet Nru 2018-1043 tat-28 ta’ Novembru 2018 li joħloq tikketta ta’ “Emissjonijiet Baxxi ta’ Karbonju” huwa meqjus konformi mal-Artikolu R. 229-103.

Artikolu R. 229-109. – Skont l-Artikolu L. 229-69, il-Ministru responsabbli għall-ambjent jista’ jippenalizza n-nuqqas ta’ twettiq tal-obbligu previst fl-Artikolu L. 229-68 skont il-kundizzjonijiet stabbiliti f’dan l-Artikolu.

In-nuqqas ta’ osservanza tal-obbligi stipulati fl-Artikolu L. 229-68 għandu jiġi stabbilit minn uffiċjal awtorizzat għal dan il-għan mill-Ministru responsabbli għall-ambjent.

Wara li r-reklamatur jingħata l-opportunità li jippreżenta osservazzjonijiet bil-miktub dwar l-ilmenti mressqa kontrih, il-Ministru responsabbli għall-ambjent jista’ jwissih formalment biex jikkonforma ma’ dak l-obbligu f’perjodu ta’ żmien li għandu jiġi ddeterminat mill-Ministru. Il-Ministru jista’ jippubblika din l-ittra ta’ twissija formali.

Meta r-reklamatur jonqos milli jikkonforma ma’ dan l-avviż fil-perjodu ta’ żmien speċifikat, il-Ministru responsabbli għall-ambjent jista’ jordnalu jħallas il-multa prevista fl-Artikolu L. 229-69 tal-Kodiċi Ambjentali.”

Artikolu 3

Fl-Anness 1 tad-Digriet tad-19 ta’ Diċembru 1997 imsemmi hawn fuq, l-intestatura “Enerġija u klima” hija ssupplimentata kif ġej:

|  |  |  |  |
| --- | --- | --- | --- |
| [64] | Avviż formali u penali relatati mad-dikjarazzjoni f’reklam li prodott jew servizz huwa newtrali f’termini ta’ emissjonijiet tal-karbonju | Kodiċi Ambjentali  Artikolu R. 229-109 | Ministru għall-Ambjent |

Artikolu 4

Dan id-Digriet jidħol fis-seħħ fil-jum wara l-pubblikazzjoni tiegħu, ħlief għall-Artikoli 2 u 3 li jidħlu fis-seħħ fl-1 ta’ Jannar 2023.

Sal-31 ta’ Diċembru 2025, il-finanzjament ta’ proġetti fit-territorju Franċiż huwa ekwivalenti għall-allokazzjoni lir-reklamatur għat-tnaqqis tal-emissjonijiet f’konformità mad-dispożizzjonijiet tal-punt 3 tal-Artikolu D. 229-107, jekk ir-reklamatur ikun jista’ jiġġustifika b’kuntratt ir-rikonoxximent eventwali tal-benefiċċju tat-tnaqqis ivverifikat tal-emissjonijiet ta’ dak il-proġett. Ir-reklamatur għandu jiżgura l-konformità mal-obbligi tiegħu ta’ kumpens għall-emissjonijiet, fejn xieraq billi jikseb krediti tal-karbonju addizzjonali li jikkorrispondu għad-differenza bejn it-tnaqqis ivverifikat tal-emissjonijiet tal-proġett u dak iffinanzjat.

Artikolu 5

Il-Ministru għat-Tranżizzjoni Ekoloġika ta’ Franza għandu jkun responsabbli għall-implimentazzjoni ta’ dan id-Digriet, li ser jiġi ppubblikat fil-*Ġurnal Uffiċjali* tar-Repubblika Franċiża.

Magħmul fi [data].

Mill-Prim Ministru:

Il-Ministru għat-Tranżizzjoni Ekoloġika,

Barbara POMPILI